Birthe Rønn Hornbech (V), 2007-03-22:
Det er snart ved at være nogle år siden, at Folketingets Retsudvalg besøgte den lille by Schengen, hvor vi stod og kiggede os om ud til den smukke flod og egentlig med længsel tænkte på, hvornår vi kunne blive medlem af Schengensystemet.
Det er som sagt mange år siden – det tog tid, før vi blev medlem – og nu kommer altså så anden generation af de fælles regler.
Det gælder jo her som i al anden straffeproces og strafferet, at det på den ene side drejer sig om at få håndhævet reglerne og på den anden side om ikke at udvande retssikkerheden, heller ikke for de sigtede og de dømte.
Man kan sige, at vi jo i strafferetten i virkeligheden altid lovgiver mod den menneskelige natur.
Allerede Jyske Lov siger jo: Ville enhver nøjes med sit eget, så behøvedes ingen lov.
Men sådan er mennesket ikke, og derfor behøves en lov.
Området er blevet noget større end for 100 år siden, hvor det jo typisk var landsbytossen, der tog politiets ressourcer.
I dag må vi sige, at verden er ved at blive én stor politikreds, hvor vi i højere og højere grad må have fælles regler og altså også muligheder for at udveksle oplysninger og slå kloen i dem, der er efterlyst.
Derfor er dette lovforslag jo igen udtryk for en vis udvidelse af myndighedernes mulighed for at udveksle oplysninger.
Det er altid pinagtigt at skulle diskutere disse emner, men det er jo også pinagtigt, hvis Danmark bliver et fristed eller et sted, hvor man kan slippe lettere om ved tingene, eller hvor oplysningerne ikke når frem, så man altså kan bruge dette land som asyl, hvis man er kriminel.
Det er naturligvis ikke meningen.
Det, der skal fremhæves med dette lovforslag, ud over at vi altså igen udvider omfanget af oplysningerne, og det er jo aldrig særlig rart, men desværre nødvendigt, er, at det jo så er vigtigt – som det også fremhæves i fremsættelsestalen, og der bruges en del linjer på det – at teknologien altså også medfører, at der i højere grad kan blive en egenkontrol af dem, der betjener systemet, og en, skal vi sige, bedre intern kontrol i systemet selv.
Det er noget, vi i Venstre finder utrolig vigtigt at tage med i vurderingen, når vi nu altså igen går med til at lukke op for udveksling af endnu flere oplysninger over landegrænser.
Teknologien vil formentlig også fremover give endnu flere muligheder for, at der også i selve systemet indbygges en sikkerhed, så man har den størst mulige chance for, at oplysningerne ikke falder i de forkerte hænder og ikke bliver misbrugt.
Noget af det, der jo allerede har været genstand for offentlig debat og selvfølgelig i højere grad også vil blive det, er naturligvis dette med udveksling af fingeraftryk og billeder.
Det, der er utrolig vigtigt ved disse udvekslinger af oplysninger, er jo, at vi så langt som overhovedet muligt forsøger at fastholde, at der skal være en eller anden form for mistanke, sigtelse eller domfældelse, og det må man jo sige at forslaget i det store og hele lever op til.
Det er jo ikke sådan upræcise oplysninger om gud og hver mand, som man her udveksler over landegrænser.
Men der er altså grund til, hver eneste gang vi har disse forslag, at eftertanken breder sig og vi gør os helt klart, hvad det er, vi gør, men også, hvad det er for en tid, vi lever i.
Med disse – måske mere filosofiske – bemærkninger skal jeg meddele, at Venstre kan støtte forslaget.